CELEX: C2005/182/22
Language: et
Date: 2005-07-23 00:00:00
Title: Euroopa Kohtu otsus (esimene koda) 26. mai 2005. aasta kohtuasjas C-478/03 (House of Lords'i eelotsusetaotlus): Celtec Ltd versus John Astley ja teised (Direktiiv 77/187/EMÜ — Artikli 3 lõige 1 — Töötajate õiguste kaitse äriühingu üleminekul — Ülemineku kuupäeval kehtivast töölepingust või töösuhtest võõrandajale tulenevad õigused ja kohustused — “Ülemineku kuupäeva” mõiste)

23.7.2005   
            
            
               ET
            
            
               Euroopa Liidu Teataja
            
            
               C 182/12
            
         
      EUROOPA KOHTU OTSUS
   
   (esimene koda)
   26. mai 2005. aasta
   kohtuasjas C-478/03 (House of Lords'i eelotsusetaotlus): Celtec Ltd versus John Astley ja teised (1)
   
   (Direktiiv 77/187/EMÜ - Artikli 3 lõige 1 - Töötajate õiguste kaitse äriühingu üleminekul - Ülemineku kuupäeval kehtivast töölepingust või töösuhtest võõrandajale tulenevad õigused ja kohustused - “Ülemineku kuupäeva” mõiste)
   (2005/C 182/22)
   Kohtumenetluse keel: inglise
   Kohtuasjas C-478/03, mille esemeks on Euroopa Kohtule EÜ artikli 234 alusel House of Lords'i (Ühendkuningriik) 10. novembri 2003. aasta otsusega esitatud eelotsusetaotlus, mis saabus Euroopa Kohtusse 17. novembril 2003, menetluses Celtec Ltd v. John Astley ja teised, tegi Euroopa Kohus (esimene koda), koosseisus: koja esimees P. Jann ning kohtunikud K. Lenaerts (ettekandja), N. Colneric, E. Juhász ja E. Levits; kohtujurist: M. Poiares Maduro, kohtusekretär: vanemametnik L. Hewlett, 26. mail 2005 otsuse, mille resolutiivosa on järgmine:
   
               1.
            
            
               Nõukogu 14. veebruari 1977. aasta direktiivi 77/187/EMÜ äriühingute, ettevõtete või nende osade üleminekul töötajate õigusi kaitsvate liikmesriikide seaduste ühtlustamise kohta artikli 3 lõiget 1 tuleb tõlgendada nii, et selles sättes kasutatud ülemineku kuupäeva mõiste tähendab kuupäeva, mil toimub üleantava üksuse tegevuse eest vastutava tööandja positsiooni üleminek võõrandajalt omandajale. See kuupäev on konkreetne ajahetk, mida ei saa võõrandaja või omandaja soovi kohaselt mõnele teisele kuupäevale edasi lükata.
            
         
               2.
            
            
               Nimetatud sätte kohaldamisel loetakse punktis 1 täpsustatud ülemineku kuupäeval võõrandaja ja üleantavas äriühingus töötavate töötajate vahel eksisteerivad töölepingud või töösuhted selsamal kuupäeval võõrandajalt omandajale üleantuks sõltumata sellest, mida võõrandaja ja omandaja on selles suhtes omavahel kokku leppinud.
            
         
      (1)  ELT C 21, 24.1.2004.